SK Úradný vestník Európskej únie C 42/16

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 42/11)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„LIMONE DI ROCCA IMPERIALE“

ES č.: IT-PGI-0105-01152-04.09.2013

CHZO ( X ) CHOP ( )

1. Položka v špecifikácii výrobku, ktorej sa zmena týka

—  Názov výrobku — ☒ Opis výrobku —  Zemepisná oblasť —  Dôkaz o pôvode — ☒ Spôsob produkcie —  Súvislosť —  Označovanie —  Vnútroštátne požiadavky —  Iné (spresní sa)

2. Druh zmeny

— ☒ Zmena jednotného dokumentu alebo zhrnutia —  Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena špecifikácie, ktorá si nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmeny

Opis výrobku

Hodnota vyjadrujúca kyslosť šťavy sa zmenila z „do 5 %“ na „4,5 % alebo vyššia (4,5 g kyseliny citrónovej/100 ml)“. Táto zmena je podložená výsledkami štúdie, ktorú v roku 2012 uskutočnilo Združenie na propagáciu CHKO Limone di Rocca Imperiale (Consorzio di Valorizzazione del Limone IGP di Rocca Imperiale) spolu s Regionálnou agentúrou poľnohospodárskeho rozvoja a služieb (Agenzia Regionale per lo Sviluppo e Servizi in Agricoltura, ARSSA). V porovnaní so štúdiou, ktorá sa uskutočnila v roku 2007 a na základe ktorej bola určená súčasná referenčná hodnota (kyslosť < 5 %), sa v rámci tejto štúdie skúmalo viac vzoriek a tieto vzorky sa odoberali počas dlhšieho obdobia. Na základe analytických výsledkov, ktoré priniesla štúdia z roku 2012, vyšla najavo premenlivosť parametra kyslosti v dôsledku niekoľkých faktorov životného prostredia, ako aj faktorov ovplyvňujúcich pestovanie (teploty a zrážky, pôdne podmienky, fyziologické a nutričné faktory atď.), ktoré sa v predchádzajúcej štúdii nebrali do úvahy. Hodnotu uvádzanú pri špecifikácii výrobku bolo nutné podľa toho upraviť.

Spôsob produkcie

Považovalo sa za primerané nahradiť pokyny týkajúce sa vzdialeností rastlín pri výsadbe jednou medznou hodnotou hustoty výsadby, ktorá predstavovala 700 rastlín na jeden hektár, pričom by sa nerozlišovalo medzi novými a existujúcimi sadmi. Zmenou sa reaguje na vývoj v odvetví pestovania citrónov a na postupné nahrádzanie sadeníc horkých pomarančov novými, menšími pakoreňmi, ku ktorému sa pristúpilo po problémoch spôsobených vírusom Citrus tristeza. Zrušením obmedzení týkajúcich sa vzdialeností rastlín pri výsadbe sa pestovateľom navyše umožní, aby v rámci uvedenej medznej hodnoty hustoty výsadby vysádzali rastliny vo vzdialenostiach, ktoré sú najvhodnejšie v daných pôdnych podmienkach a pri zohľadnení vybavenia ich sadov.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„LIMONE DI ROCCA IMPERIALE“

ES č.: IT-PGI-0105-01152-04.09.2013

CHZO ( X ) CHOP ( )

1. Názov

„Limone di Rocca Imperiale“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocia, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Limone di Rocca Imperiale“ je vyhradené pre ovocie, ktoré pochádza z kultivarov skupiny Femminello patriacich do botanického druhu Citrus Limun Burm. Tieto citróny sú známe pod miestnym názvom „Limone di Rocca Imperiale“.

V čase uvedenia na trh musia mať citróny „Limone di Rocca Imperiale“ tieto vlastnosti:

— farba kôry: svetlozelená až žltá,

— tvar: elipsovitý/podlhovastý až guľatý,

— veľkosť: stredná až veľká, dĺžka minimálne 53 mm,

— hmotnosť: minimálne 100 g,

— flavedo: bohaté na esenciálne oleje, silná a výrazná vôňa a príchuť, obsah limonénu vyše 70 % (% celkového obsahu terpenických uhľovodíkov),

— dužina: citrónovožltej farby, takmer bez jadierok,

— šťava: citrónovožltej farby, výťažnosť vyššia alebo rovnajúca sa 30 %, kyslosť vyššia alebo rovnajúca sa 4,5 % (4,5 g kyseliny citrónovej/100 ml).

Označenie CHZO „Limone di Rocca Imperiale“ sa môže použiť iba pri citrónoch patriacich do obchodných kategórií „Extra“, „I“ a „II“.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky etapy pestovania a zberu citrónov „Limone di Rocca Imperiale“ sa musia uskutočniť vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

Plody, ktoré sa nepredávajú ihneď po zbere, sa môžu uskladniť pri nízkej teplote, ktorá nesmie presahovať 11 °C. Plody sa musia zabaliť najneskôr do 60 dní od zberu.

3.7. Špecifické pravidlá označovania

Na etiketách, ktoré sa nachádzajú na baleniach, musia byť zreteľne a čitateľne uvedené tieto údaje:

— Označenie CHZO „Limone di Rocca Imperiale“ musí byť napísané väčším písmom ako ostatné údaje na etikete;

— nižšie zobrazené logo,

— symbol Európskej únie,

— obchodná trieda („Extra“, „I“ alebo „II“).

4. Stručné vymedzenie zemepisnej oblasti

Oblasť, kde sa pestujú citróny „Limone di Rocca Imperiale“, je administratívne územie obce Rocca Imperiale.

5. Súvislosť so zemepisnou oblasťou

5.1. Špecifickosť zemepisnej oblasti

Hoci obec Rocca Imperiale leží v stredomorskom podnebnom pásme, za svoju osobitú mikroklímu, ktorá vytvára priaznivé podmienky pre pestovanie tejto plodiny, vďačí špecifickej topografii. Pred severnými vetrami ju na západnej, severnej a južnej strane chránia kopce a z juhovýchodu na ňu pôsobí zmierňujúci vplyv mora. Takýto typ prírodného prostredia dokáže zlepšiť kvalitatívne vlastnosti produktu. Priemerné ročné zrážky na úrovni 600 mm zabezpečujú v tejto oblasti prísun vody, ktorá je pri pestovaní citrónov obmedzujúcim faktorom. Zrážky sú rovnomerne rozložené. Najčastejšie sa vyskytujú počas jesenného/zimného obdobia. Úhrn zrážok dosahuje priemerné hodnoty na jar a na začiatku vegetačného cyklu. V neskoršom období je potrebné plodinu zavlažovať, pričom sa na tento účel privádza voda z vrstiev zásobovaných vodou z horského masívu Pollino a čiastočne aj z horských potokov, ktoré tečú počas zimných mesiacov.

5.2. Špecifickosť výrobku

Medzi osobitné vlastnosti, vďaka ktorým citróny „Limone di Rocca Imperiale“ získali svoju povesť, patrí výťažnosť šťavy vyššia ako 30 %, ako aj obsah limonénu nad 70 %. V kombinácii s ostatnými zložkami dodávajú plodom silnú, výraznú vôňu. Vďaka týmto vlastnostiam majú citróny „Limone di Rocca Imperiale“ na miestnych, regionálnych a národných trhoch svoju vlastnú identitu.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Slávnosti, ktoré sa organizujú od začiatku 80. rokov 20. storočia, majú v oblasti, kde sa tieto citróny pestujú, veľký význam. Ich súčasťou sú ochutnávky tradičných miestnych výrobkov a jedál, ktorých základ tvoria citróny „Limone di Rocca Imperiale“. O tom, že citróny „Limone di Rocca Imperiale“ sa v tejto oblasti pestujú už dlhý čas, ale aj o ich povesti svedčí tradičná kuchyňa, v ktorej sa kôra citrónu bohatá na esenciálne oleje a jeho šťava používajú, keď je treba zvýrazniť vôňu a chuť jedál, alebo keď sa má jedlám dodať osobitný ráz. Slávnosť „Sagra dei Limoni di Rocca Imperiale“, ktorá sa koná v prvej polovici augusta v rovnomennej obci, je dôkazom toho, že tradícia, ktorá má v danom kraji hlboké korene, je stále živá. Zároveň je to najznámejšia príležitosť ochutnať tento produkt. Vďaka výraznej, trvácnej vôni plodov si spotrebitelia spájajú toto ovocie s oblasťou Rocca Imperiale. Naučia sa tak odlišovať ho od iného ovocia a uprednostňovať ho pred iným ovocím. Okrem toho je na takmer všetkých veľtrhoch, slávnostiach patrónov a na iných tradičných podujatiach miestnym zvykom usporiadať pouličné trhy, kde sa citróny „Limone di Rocca Imperiale“ dajú nájsť v košíkoch alebo inak osobitne vystavené.

Citrón „Limone di Rocca Imperiale“ sa od roku 2006 nachádza na zozname tradičných agropotravinárskych produktov ministerstva poľnohospodárskej, potravinárskej a lesnej politiky. Samotný názov „Limone di Rocca Imperiale“ sa používa už vyše 25 rokov. Tento názov sa obvykle používa aj v susedných regiónoch. Svedčia o tom obchodné a prepravné doklady spoločností z tejto oblasti, dokumenty farností a stretnutia, ktoré organizujú poľnohospodárske profesijné organizácie. Na záver je potrebné pripomenúť, že pestovanie citrónov „Limone di Rocca Imperiale“ tvorí v súčasnosti veľmi významnú súčasť poľnohospodárstva na území Alto Jonio Cosentino. Regióny v oblasti Rocca Imperiale, kde sa citróny pestujú, sú vlastne známe ako „Giardini dei limoni di Rocca Imperiale“ (záhrady citrónovníkov „Limone di Rocca Imperiale“).

Kultúrne, hospodárske a krajinné väzby medzi citrónmi „Limone di Rocca Imperiale“ a miestnym prostredím sú teda mimoriadne pevné.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

Zverejnením žiadosti o registráciu „Limone di Rocca Imperiale“ ako CHZO v Úradnom vestníku Talianskej republiky č. 165 zo 16. júla 2013 ministerstvo začalo vnútroštátne námietkové konanie.

Úplne znenie špecifikácie výrobku je dostupné na tejto webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

môžete navštíviť priamo domovskú stránku ministerstva poľnohospodárskej, potravinárskej a lesnej politiky (http://www.politicheagricole.it) a kliknúť na časť „Qualità e sicurezza“ (v pravom hornom rohu obrazovky) a následne na časť „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.

(4) Porovnaj poznámku pod čiarou 2.